પોતાના આ લાંબા પત્રમાં જીજ્ઞેશે હાર્દિક અને તેના માતા-પિતાને આશ્વાસન આપ્યું હતું તથા જણાવ્યું હતું કે, ગુજરાતની જનતાએ આવા કોઇ વીડિયો કાંડ પર નહીં, પરંતુ રાજ્યની સરકારના વિકાસ અંગે સ્પષ્ટતા માંગવાની જરૂર છે. સાથે જ તેમણે લખ્યું હતું કે, પટેલ સમાજ હાર્દિકની પડખે અડીખમ ઊભો છે, પરંતુ આના પરથી જ ખ્યાલ આવે છે કે રાજનીતિ કઇ હદે નીચલા સ્તરે જઇ શકે છે. આ સીડી કાંડ પરથી હાર્દિક નહીં, પરંતુ હાર્દિક વિરોધીઓનું ચરિત્ર ખબર પડે છે. જીજ્ઞેશનો અંગત મત છે કે, આ સીડીમાં જોવા મળતો વ્યક્તિ હાર્દિક નથી, પરંતુ તેમનું કહેવું છે કે, જો તે હાર્દિક હોય તો પણ લોકોને એની સાથે શું લેવા-દેવા? ચૂંટણી સમયે ચર્ચાનો મુદ્દો એ હોવો જોઇએ કે, સરકારે વર્ષ 2012ના મેનિફેસ્ટોમાંના કેટલા વાયદાઓ પૂર્ણ કર્યા? ચર્ચા ગુજરાતના ભવિષ્ય અંગે થવી જોઇએ, નહીં કે કોઇના વીડિયો કાંડ મુદ્દે.